
[bookmark: TextBodyBegin]Euroopa Parlament,
–	võttes arvesse Péter Magyari puutumatuse äravõtmise taotlust, mille esitas 21. märtsil 2025 Ungari Pesti linnaosa esimese astme kohus seoses tema suhtes erasüüdistusasjas alustatud kriminaalmenetlusega ja millest anti teada täiskogu istungil 5. mail 2025,
–	võttes arvesse, et Péter Magyar loobus kodukorra artikli 9 lõike 6 kohasest õigusest anda kuulamisel selgitusi,
–	võttes arvesse protokolli nr 7 (Euroopa Liidu privileegide ja immuniteetide kohta) artikleid 8 ja 9 ning otsestel ja üldistel valimistel Euroopa Parlamendi liikmete valimist käsitleva 20. septembri 1976. aasta akti artikli 6 lõiget 2,
–	võttes arvesse Ungari põhiseaduse § 4 lõiget 2,
–	võttes arvesse Euroopa Liidu Kohtu 21. oktoobri 2008. aasta, 19. märtsi 2010. aasta, 6. septembri 2011. aasta, 17. jaanuari 2013. aasta, 19. detsembri 2019. aasta ja 5. juuli 2023. aasta otsuseid[footnoteRef:1], [1:  	Kohtuotsus, Euroopa Kohus, 21. oktoober 2008, Marra, C-200/07 ja C-201/07, ECLI:EU:C:2008:579; kohtuotsus, Üldkohus, 19. märts 2010, Gollnisch vs. Euroopa Parlament, T-42/06, ECLI:EU:T:2010:102; kohtuotsus, Euroopa Kohus, 6. september 2011, Patriciello, C-163/10, ECLI: EU:C:2011:543; kohtuotsus, Üldkohus, 17. jaanuar 2013, Gollnisch vs. Euroopa Parlament, T-346/11 ja T-347/11, ECLI:EU:T:2013:23; kohtuotsus, Euroopa Kohus, 19. detsember 2019, Junqueras Vies, C-502/19, ECLI:EU:C:2019:1115; kohtuotsus, Üldkohus, 5. juuli 2023, Puigdemont i Casamajó jt vs. Euroopa Parlament, T‑272/21, ECLI:EU:T:2023:373.] 

–	võttes arvesse kodukorra artikli 5 lõiget 2, artikli 6 lõiget 1 ja artiklit 9,
–	võttes arvesse õiguskomisjoni raportit (A10-0182/2025),
A.	arvestades, et 21. märtsil 2025. aastal esitas Pesti linnaosa esimese astme kohus taotluse võtta ära Ungarist Euroopa Parlamendi liikmeks valitud Péter Magyari puutumatus seoses 2024. aasta aprillis toime pandud väidetavate tegudega, mis võivad olla 2012. aasta seaduse nr C (Ungari kriminaalseadustik) § 226 kohaselt käsitatavad süüteona ja mida menetletakse laimamist käsitlevas kriminaalasjas, mis põhineb erasüüdistusel;
B.	arvestades, et puutumatuse äravõtmise taotluses märgitakse, et Péter Magyarit süüdistatakse selles, et ta tegi avalikul meeleavaldusel valeväiteid sisaldavaid avaldusi ja levitas kuulujutte, mis võisid kahjustada poliitilise liikumise Mi Hazánk Mozgalom (Meie Kodumaa Liikumine) ja ühe selle aseesimehe, Ungari parlamendi liikme mainet; arvestades, et 13. mail 2024 alustati Péter Magyari suhtes erasüüdistusasjas menetlust, mille aluseks oli kuriteokaebus laimamise kohta;
C.	arvestades, et Péter Magyar valiti Euroopa Parlamenti 2024. aasta juunis toimunud Euroopa Parlamendi valimistel ja et ajal, mil tema kohta kuriteokaebus esitati, osales ta Euroopa Parlamendi valimiste kampaanias;
D.	arvestades, et väidetav süütegu ja sellest tulenev puutumatuse äravõtmise taotlus ei ole seotud Péter Magyari kui parlamendiliikme kohustuste täitmisel avaldatud arvamuse ega antud häälega protokolli nr 7 (Euroopa Liidu privileegide ja immuniteetide kohta) artikli 8 tähenduses;
E.	arvestades, et protokolli nr 7 (Euroopa Liidu privileegide ja immuniteetide kohta) artikli 9 esimese lõigu punktis a on sätestatud, et Euroopa Parlamendi liikmetel on oma riigi territooriumil samasugune immuniteet nagu selle riigi parlamendi liikmetel;
F.	arvestades, et vastavalt Ungari põhiseaduse § 4 lõikele 2 on Ungari parlamendi liikmetel puutumatus; arvestades, et 2012. aasta seaduse nr XXXVI (Ungari Rahvuskogu kohta) § 79 lõike 2 kohaselt on isikul, kelle kandidaadina registreerimine on lõpliku ja siduva mõjuga, sama puutumatus kui liikmetel, kuni valimistulemus muutub lõplikuks ja siduvaks, ning arvestades, et igal juhul on selle seaduse § 79 lõike 1 kohaselt liikmel puutumatus alates valimispäevast; arvestades, et vastavalt Ungari 2012. aasta XXXVI seaduse (Ungari Rahvuskogu kohta) § 74 lõikele 1 võib juhul, kui asjaomase küsimuse puhul ei loobuta puutumatusest vabatahtlikult, alustada kriminaal- või rikkumismenetlust või seda jätkata ja kohaldada kriminaalmenetluse raames sunnimeetmeid parlamendiliikme suhtes ainult rahvuskogu eelneval nõusolekul;
G.	arvestades, et kodukorra artikli 5 lõike 2 kohaselt ei ole parlamentaarne puutumatus parlamendiliikme isiklik eesõigus, vaid Euroopa Parlamendi kui terviku ja selle liikmete sõltumatuse tagatis;
H.	arvestades, et protokollis nr 7 (Euroopa Liidu privileegide ja immuniteetide kohta) sätestatud puutumatuse eesmärk on kaitsta Euroopa Parlamenti ja selle liikmeid kohtumenetluste eest, kus käsitletakse parlamendiliikme kohustuste täitmise käigus toimunud ja nendega lahutamatult seotud tegevust;
I.	arvestades, et Euroopa Liidu Kohtu praktikast tuleneb, et „[...]valiku osas, mille parlament kavatseb teha puutumatuse äravõtmise või puutumatuse kaitsmise taotluse kohta tehtavas otsuses, on parlamendil väga lai hindamispädevus sellise otsuse poliitilise laadi tõttu“[footnoteRef:2]; [2:  	Kohtuotsus, Üldkohus, 17. jaanuar 2013, Gollnisch vs. Euroopa Parlament, T-346/11 ja T-347/11, ECLI:EU:C:2013:23, punkt 59 ja viidatud kohtupraktika.] 

J.	arvestades, et Péter Magyar on erakonna TISZA (Tisztelet és Szabadság Párt) esimees ja selle erakonna 2024. aasta Euroopa Parlamendi valimiste kandidaatide nimekirja esinumber; arvestades, et poliitiline liikumine Mi Hazánk Mozgalom osales samuti 2024. aasta Euroopa Parlamendi valimistel ja seetõttu võib selle liikmeid pidada Péter Magyari otsesteks poliitilisteks konkurentideks; arvestades, et poliitilistes debattides on poliitilised konkurendid tavaliselt rohkem kriitika ja vastuväidete objektiks kui poliitiliselt mitteaktiivsed kodanikud; arvestades, et Ungari õiguse kohaselt saab laimuhagisid menetleda nii kriminaal- kui ka tsiviilõiguse alusel, kusjuures võimalikud õiguslikud tagajärjed, sealhulgas vangistus, on kummalgi juhul väga erinevad; arvestades, et käesoleval juhul tekitab kriminaalmenetluse algatamise kasuks otsustamine kahtlusi selle eesmärgi suhtes, mis võib minna kaugemale väidetava kahju hüvitamise õiguspärasest eesmärgist, ning viitab sellele, et taotletav eesmärk läheb sellest õiguspärasest eesmärgist kaugemale ja on tegelikult suunatud Péter Magyari kui Euroopa Parlamendi liikme maine kahjustamisele;
K.	arvestades, et eespool nimetatud asjaolud tekitavad tõsise kartuse, et võimalik kavatsus oli kahjustada Péter Magyari poliitilist tegevust ja eelkõige tema tegevust Euroopa Parlamendi liikmena;
L.	arvestades, et seetõttu võib eeldada fumus persecutionis’t, s.t on konkreetsed tõendid[footnoteRef:3], mis viitavad sellele, et kõnealuse kohtumenetluse eesmärk on kahjustada puutumatuse äravõtmise taotlusega Péter Magyari poliitilist tegevust ajal, mil ta kandideeris oma erakonna esikandidaadina 2024. aasta Euroopa Parlamendi valimistel; [3:  	Kohtuotsus, Euroopa Kohus, 17. september 2020, Troszczynski vs. Euroopa Parlament, C‑12/19, ECLI:EU:C:2020:725, punkt 26.] 

M.	arvestades, et esiteks ei saa Euroopa Parlamenti võrdsustada kohtuga ja teiseks ei tohi parlamendiliiget pidada puutumatuse äravõtmise menetluse raames süüdistatavaks[footnoteRef:4]; [4:  	Kohtuotsus, Üldkohus, 30. aprill 2019, Briois vs. Euroopa Parlament, T-214/18, ECLI:EU:T:2019:266.] 

1.	otsustab Péter Magyari puutumatust mitte ära võtta;
2.	teeb presidendile ülesandeks edastada käesolev otsus ja vastutava parlamendikomisjoni raport viivitamatult Ungari pädevatele ametiasutustele ja Péter Magyarile.

